เร่งเยียวยาพิษปาบึก
รัฐบาลและภาคเอกชนต่างเร่งออกมาตรการช่วยเหลือ ผู้ประสบภัยพายุโซนร้อนปาบึก "บิ๊กตู่"สั่งเร่งสำรวจความเสียหาย ธพว.พักหนี้พร้อมให้กู้เพิ่ม คปภ.จี้ประกันจ่ายเร็ว
6 ม.ค. 2562

รัฐบาลและภาคเอกชนต่างเร่งออกมาตรการช่วยเหลือ ผู้ประสบภัยพายุโซนร้อนปาบึก "บิ๊กตู่"สั่งเร่งสำรวจความเสียหาย ธพว.พักหนี้พร้อมให้กู้เพิ่ม คปภ.จี้ประกันจ่ายเร็ว
หลังพายุโซนร้อนปาบึกได้สร้างความเสียหายให้กับประชาชนใน 8 จังหวัดทางภาคใต้ หลายหน่วยงานทั้งภาครัฐและเอกชน ต่างก็ได้ให้ความช่วยเหลือเพื่อบรรเทาความเดือดร้อนทันที โดยในส่วนของรัฐบาล นายพุทธิพงษ์ ปุณณกันต์ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี ได้สั่งการให้กระทรวงมหาดไทยลงพื้นที่ตรวจสอบความเสียหายแต่ละพื้นที่ที่ประชาชน ได้รับผลกระทบและหาแนวทางเยียวยา เช่น บ้านพักอาศัยเสียหาย เส้นทางคมนาคม ประมงชายฝั่ง
ทั้งนี้ เพื่อนำมากำหนดเป็น มาตรการให้ความช่วยเหลือ เพื่อนำ เข้าสู่ที่ประชุมคณะรัฐมนตรี (ครม.) หรือบางเรื่องหน่วยงานในพื้นที่สามารถดำเนินการให้กับประชาชนได้ทันที โดยนายกรัฐมนตรีกำชับให้เร่งรายงานความเสียหายโดยเร็วที่สุด
ขณะที่นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) กล่าวว่า ทางธนาคารได้ออก 2 มาตรการเร่งด่วนช่วยเหลือลูกค้าธนาคารที่จะได้รับ ผลกระทบ ได้แก่ 1.มาตรการพักชำระหนี้เงินกู้ยืมแบบมีระยะเวลา ทั้งเงินต้นพร้อมดอกเบี้ยไม่เกิน 6 เดือน และ 2.ให้วงเงินสินเชื่อฉุกเฉินเพื่อฟื้นฟูกิจการ ซึ่งมีระยะเวลากู้สูงสุดไม่เกิน 5 ปี ปลอดชำระคืนเงินต้น ไม่เกิน 1 ปี อัตราดอกเบี้ย 0.415% ต่อเดือน ตลอดอายุสัญญา
ด้าน นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ได้มีหนังสือถึงสมาคมประกันวินาศภัยไทย และสมาคมประกันชีวิตไทย ให้ดูแลสิทธิประโยชน์ของประชาชนที่ได้รับผลกระทบจากภัยธรรมชาติ โดยขอความร่วมมือเรื่องการเยียวยาความเสียหายได้ทันท่วงที และขอให้สรุปรายงานความเสียหายและการชดใช้ค่าสินไหมทดแทนให้สำนักงาน คปภ.ทราบด้วย
น.ส.รื่นวดี สุวรรณมงคล อธิบดีกรมบังคับคดี กล่าวว่า ลูกหนี้ตามคำพิพากษา ทางกรมบังคับคดีแจ้งให้สำนักงานบังคับคดีจังหวัดในพื้นที่ประสบภัยทุกจังหวัด จัดการไกล่เกลี่ยข้อพิพาทชั้นบังคับคดี เพื่อลดการถูกบังคับคดี โดยการไกล่เกลี่ยไม่มีค่า ใช้จ่ายในการดำเนินการใดๆ ทั้งสิ้น